Verdensrekordholderen vraket til Vikersund-VM

Hoppsjefen: - Synes veldig synd på Johan

BLIR TILSKUER: Johan Remen Evensen håpet på en VM-plass, men har ikke prestert bra nok til å bli tatt ut i troppen i årets sesong. Bildet er fra fjoråretssesongen. Foto: Helge Mikalsen, VG

Remen Evensen legger opp

(VG Nett) Først ble Johan Remen Evensen (26) vraket til skiflygings-VM i Vikersund. Så kom beskjeden om at verdensrekordholderen legger opp som topppidrettsutøver.

Oppdatert 20. februar 2012

Artikkelen er over åtte år gammel

Det var Romsdals Budstikke som først skrev dette i ettermiddag. Deretter ble nyheten bekreftet på en pressekonferanse på Gardermoen like etter klokken 17.

Remen Evensen ble - som ventet - vraket til VM i skiflyging.

- Jeg er den første til å innrømme at jeg ikke forsvarte en plass på VM-laget. Jeg har en kropp som ikke har fungert. Nå sa kroppen stopp, og jeg besluttet på lørdag at jeg skulle legge opp, sa Remen Evensen på dagens pressekonferanse.

Han satte verdensrekord med 246,5 meter i Vikersund for ett år siden. Denne sesongen har han imidlertid slitt langt tyngre sportslig.

- Johan ville ikke vært kvalifisert for de neste rennene, og da ville det vært tungt å forberede seg til en ny sommer. Det er synd at han legger opp, sier hoppkommentator Arne Scheie til VG Nett.

- SYND: Det mener Arne Scheie. Foto: Scanpix

- Sporten, som livet for øvrig, bringer skuffelser, og dette må være en enorm nedtur for Evensen. Han vil bli husket som en skiflyver av rang. Så spørs det om han har klart å ta til seg alt det Stöckl har lagt opp til, legger NRK-profilen til.

Johan Remen Evensen har slitt med å endre teknikk etter at farten i hoppsporten har blitt endret i år.

- Han har jobbet rævva av seg for å endre teknikk, men det var for lite tid og han klarte det ikke, sier landslagssjef Alexander Stöckl.

Han føler med Remen Evensen etter å ha utelatt hopperen fra sesongens store mål.

- Jeg synes veldig synd på Johan. Vi har prøvd alt de siste ukene for å forberede ham til VM. Men vi lyktes ikke. Han var ikke i stand til å prestere på et høyt nok nivå. Vi har iallfall fem mann som er bedre her nå. Og vi har sagt at vi skal reise til mesterskapet med det beste laget.

Stöckl pratet ut med Remen Evensen etter at avgjørelsen om å vrake 26-åringen ble tatt. Arne Scheie støtter uttaket i dag.

- Det er veldig, veldig trist at han ikke er der og får prøvd å bryte 250-metersgrensen. Men jeg er enig i uttaket, sier Scheie til VG Nett.

NORSK HOPPSJEF: Alexander Stöckl. Foto: Geir Olsen

Landslagssjef Alexander Stöckl har plukket ut fem hoppere til troppen. Femtemann er med som reserve.

Den norske troppen: Anders Bardal, Tom Hilde, Rune Velta, Anders Fannemel, Bjørn Einar Romøren.

- Vi må ikke vinne, men vi vil - og vi kan - vinne, sa sportssjef Clas Brede Bråthen på dagens pressekonferanse.

Fannemel er norsk hoppsports store komet. I sitt syvende verdenscuprenn slo han til med 216 meter i gårsdagens lagkonkurranse. Det var lengst av nordmennene i Oberstdorf.

- Jeg har trent mye. Teknikken og styrken er betydelig bedre. Det forklarer fremgangen, sier 20-åringen til VG i dag.

Tom Hilde er også tilbake for fullt etter det stygge fallet tidligere i sesongen.

- Tom er tilbake, sterkere enn noen gang. Det er et lite mirakel, sier Stöckl.

Arrangøren i Vikersund hadde i morges forhåndssolgt 35.000 billetter til VM i slutten av februar. Det omtales som «et enormt tall» i forhold til tidligere arrangementer samme sted.

PS! Skiflygings-VM i Vikersund går av stabelen 23. til 26. februar.

Publisert: 20.02.12 kl. 16:19 Oppdatert: 20.02.12 kl. 17:22